WHO explains what makes an event a mass gathering or superspreader
NUUSFLITS SPORTNUUS 4 Januarie 12:30 nm
# Ons begin met motorsport: Giniel de Villiers van Toyota is met vyf minute gestraf omdat hy nie stilgehou het by 'n motorfietsryer wat hy tydens Sondag se eerste skof van die Dakar-tydren gestamp het nie. Dit sal waarskynlik tot gevolg hê dat die Suid-Afrikaner van die vierde na die sesde plek afskuif op die algehele punteleer. De Villiers het die onbekende motorfietsryer raakgery terwyl hulle op 'n moeilike, rotsagtige deel van die Ha'il in Saoedi-Arabië gery het. Die motorfietsryer is nie beseer nie. Henk Lategan en medebestuurder Brett Cummings het sewende geëindig.
# Krieket: Bangladesj is op die punt van 'n geskiedkundige oorwinning oor die Wêreldtoets-kampioen Nieu-Seeland. Die besoekers kon nog nooit in Nieu-Seeland sukses behaal nie en het al 33 wedstryde in drie formate, waaronder nege Toetswedstryde, verloor. Die gasheer het 'n klein voorsprong van 17 lopies, maar het reeds vyf paaltjies verloor op die vierde dag van die eerste toets in Mount Manganui. Ross Taylor, op 37, en Rachin Ravindra, op 6, sal môre voortkolf in Nieu-Seeland se tweede beurt.
Intussen sê die voormalige Engelse kaptein Nasser Hussain hoewel die huidige span foute begaan het in die reeks om die As, is dit moeilik genoeg om Australië te wen selfs as alles volgens plan verloop. Hy het gereageer op die Engelse span se ellende Doer Onder waar die Aussies reeds die reeks beklink het met oortuigende oorwinnings in die eerste drie toetse. Hussain skryf in 'n rubriek vir Sky Sports sy landgenote moet hulle ingesteldheid verander voor die voorlaaste toets môre op die SCG in Sydney begin.
# Tennis: Die voormalige wêreld-nommer-een, Andy Murray, is in die eerste ronde van die Melbourne Summer Set-toernooi deur die ongekeurde Facundo Bagnis uitgeskakel. Die Argentyn het net genoeg gedoen om die 34-jarige Murray met 6-3, 5-7, 6-3 te klop. Die driemalige Major kampioen het waarskynlik gehoop om kosbare wedstryd-oefening op te doen in vandeesweek se opwarmingsgeleentheid vir die Australiese Ope wat op 17 Januarie afslaan. Die Melbourne-toernooi het nog 'n trekpleister verloor toe die plaaslike gunsteling Nick Kyrgios aan die toernooi onttrek het. Organiseerders sê sy onttrekking is weens asma.
En ten slotte: Die wêreld se nommer vier-tennisspeler, Stefanos Tsitsipas, glo hy sal op sy beste wees wanneer die Autraliese Ope die 17de van dié maand in Melbourne afskop, ten spyte van sy nederlaag teen Diego Schwartzman in die ATP-bekertoernooi in Sydney. Die Argentyn het in drie stelle gewen toe die Griekse speler die eerste keer na die baan teruggekeer het sedert 'n elmboogoperasie, en so die oorwinning vir sy land beklink. Tsitsipas sê hy het in Saterdag se dubbelspel-wedstryd baie pyn ervaar, maar gister beter gevoel. Argentinië speel môre sy laaste groep-D-wedstryd teen Pole.